SUOMI

APPLE INC. 
OHJELMISTOLISENSSISOPIMUS SAFARILLE
YHDEN KÄYTTÄJÄN LISENSSI

LUKEKAA TÄMÄ OHJELMISTOLISENSSISOPIMUS ("LISENSSI") HUOLELLISESTI ENNEN APPLE-OHJELMISTON KÄYTTÖÄ. APPLE-OHJELMISTOA KÄYTTÄMÄLLÄ SITOUDUTTE NOUDATTAMAAN TÄMÄN LISENSSIN EHTOJA. JOS ETTE HYVÄKSY LISENSSIN EHTOJA, ÄLKÄÄ KÄYTTÄKÖ OHJELMISTOA. JOS ETTE HYVÄKSY LISENSSIN EHTOJA, VOITTE PALAUTTAA APPLE-OHJELMISTON SEN HANKINTAPAIKKAAN HYVITYSTÄ VARTEN. MIKÄLI APPLE-OHJELMISTO HANKITTIIN SÄHKÖISESTI, OSOITTAKAA ”EN HYVÄKSY”.  

TÄRKEÄ HUOMAUTUS: Tätä ohjelmistoa voidaan käyttää materiaalin jäljentämiseen. Se on lisensoitu vain sellaisen materiaalin jäljentämiseen, joka on vapaa tekijänoikeuksista tai johon teillä on tekijänoikeus tai muu laillinen jäljennysoikeus. Jos olette epävarma oikeudestanne jäljentää materiaalia, ottakaa yhteyttä lainopilliseen neuvonantajaan.

1. Yleistä. Apple Inc. (”Apple”) myöntää tämän Lisenssin mukana tulleisiin Applen ja muiden valmistajien ohjelmiin, dokumentaatioon ja kirjasimiin, niin levyllä, muistissa tai missä tahansa muulla medialla taikka missä tahansa muussa muodossa (yhteisnimitykseltään ”Apple-ohjelmisto”) tämän Lisenssin ehtojen mukaisen käyttöoikeuden, mutta ei myy teille kyseistä aineistoa. Apple ja/tai Applen lisensoijat säilyttävät omistajuutensa Apple-ohjelmistoon ja pidättävät itsellään kaikki oikeudet, joita ei ole erikseen annettu teille. Tämän Lisenssin ehdot kattavat myös sellaiset päivitykset, jotka korvaavat alkuperäisen Apple-ohjelmistotuotteen ja/tai täydentävät sitä edellyttäen, että tällaiset päivitykset eivät sisällä erillistä lisenssiä, jolloin erillinen lisenssi ohittaa tämän Lisenssin. 

Apple-ohjelmistossa näkyvän tai sen kautta saatavan sisällön omistus- ja tekijänoikeudet kuuluvat vastaavalle omistajalle. Tällainen sisältö saattaa olla tekijänoikeuslakien tai muiden immateriaalista omaisuutta koskevien lakien ja säädösten suojaama, ja siihen saatetaan soveltaa kyseistä sisältöä tarjoavan kolmannen osapuolen käyttöehtoja. Tämä Lisenssi ei anna minkäänlaista oikeutta käyttää kyseistä sisältöä.

2. Lisenssin käyttö ja rajoitukset. 
A. Teille myönnetään tämän Lisenssin sopimusehtojen puitteissa rajoitettu, ei-yksinoikeudellinen oikeus asentaa yksi Apple-ohjelmiston kopio käytettäväksi kussakin omistamassanne tai hallitsemassanne Apple-merkkisessä tietokoneessa. Apple-ohjelmistoa voidaan käyttää materiaalin jäljentämiseen, jos käyttö rajoittuu muuhun kuin tekijänoikeuksilla suojattuun materiaaliin tai sellaiseen materiaaliin, johon käyttäjällä on tekijänoikeus, tai jonka jäljentämiseen käyttäjällä on valtuutus tai laillinen lupa. Lisenssi kieltää Apple-ohjelmiston samanaikaisen asentamisen useampaan kuin yhteen tietokoneeseen, eikä Apple-ohjelmistoa saa asettaa käyttöön verkkoon siten, että sitä voisi käyttää useampi kuin yksi tietokone kerrallaan. Apple-ohjelmistosta voidaan tehdä vain varmuuskopiointitarkoituksessa yksi tietokoneella luettavissa oleva kopio, jossa tulee näkyä samat tekijänoikeustiedot kuin alkuperäisessä. 

B. Tietyt Apple-ohjelmiston komponentit ja Apple-ohjelmiston mukana tulevat, kolmannen osapuolen avoimen lähdekoodin ohjelmat ovat tai saattavat olla saatavilla Applen Open Source -verkkosivustolla (http://www.opensource.apple.com/) (yhteisnimitykseltään ”Avoimen lähdekoodin komponentit”). Te voitte muokata tai korvata ainoastaan näitä Avoimen lähdekoodin komponentteja, edellyttäen että (i) tuloksena olevaa muokattua Apple-ohjelmistoa käytetään muokkaamattoman Apple-ohjelmiston tilalla vain yhdessä Apple-merkkisessä tietokoneessa ja että (ii) tämän Lisenssin ehtoja sekä Avoimen lähdekoodin komponenttien käyttöä sääteleviä lisenssiehtoja noudatetaan. Apple ei ole velvollinen tarjoamaan päivityksiä, huoltoa, takuita tai teknistä tai muuta tukea tai palveluita muokatulle Apple-ohjelmistolle.

Hyväksytte, että jos Apple-laitteisto vikaantuu tai vaurioituu Apple-ohjelmiston Avoimen lähdekoodin komponenttien muokkaamisen seurauksena, viat ja vauriot eivät kuulu Applen laitteistotakuun piiriin.

C. Sitoudutte siihen, että ette saa kopioida (muutoin kuin tässä Lisenssissä on erikseen sallittu), takaisinkääntää, takaisinmallintaa tai yrittää muuten palauttaa lähdekoodiksi tai muokata Apple-ohjelmistoa tai mitään sen osia, purkaa niiden salausta tai luoda niiden pohjalta johdannaisteoksia ettekä antaa muille mahdollisuutta tehdä näin (muutoin kuin ainoastaan mikäli ja siinä määrin kuin sovellettava laki estää jonkin edellä mainitun rajoituksen tai siinä määrin kuin Apple-ohjelmistoon sisältyvien avoimen lähdekoodin komponenttien käyttöä koskevat lisenssiehdot sen mahdollisesti sallivat). Tällaisten toimien yritys tulkitaan Applen ja Apple-ohjelmiston lisensoijien oikeuksien loukkaukseksi.

3. Siirto. Teillä ei ole oikeutta vuokrata, liisata, lainata, myydä, levittää edelleen tai jatkolisensoida Apple-ohjelmistoa. Tämän Apple-ohjelmiston Lisenssin tuottamat oikeudet voidaan kuitenkin kertaalleen siirtää kokonaisuudessaan edellyttäen, että: (a) Apple-ohjelmisto siirretään kokonaisuudessaan, mukaan lukien kaikki komponentit, alkuperäinen media, painettu aineisto ja tämä Lisenssi, (b) te sitoudutte hävittämään hallussanne olevat muut Apple-ohjelmiston kopiot, myös tietokoneeseen tai muuhun tallennuslaitteeseen tallennetut kopiot ja (c) osapuoli, jonka haltuun Apple-ohjelmisto siirtyy, lukee tämän Lisenssin sopimusehdot ja hyväksyy ne. Kaikki Apple-ohjelmiston komponentit kuuluvat kokonaisohjelmistoon, eikä niitä voida erottaa muusta ohjelmistosta ja jaella itsenäisinä sovelluksina. 

Päivitykset: Jos Apple-ohjelmiston päivitys korvaa kokonaan (täysi asennus) Apple-ohjelmiston aiemmin lisensoidun version, teillä ei ole oikeutta käyttää molempia ohjelmistoversioita samanaikaisesti eikä siirtää niitä erillisinä.

NFR (Not for Resale, Ei jälleenmyyntiin) -kopiot ja arviointiversiot: Lisenssin muista osioista huolimatta Apple-ohjelmistoa, joka on merkitty tai muuten osoitettu pelkästään myynninedistämis- tai ei-jälleenmyyntitarkoituksiin, on lupa käyttää vain esittely-, testaus- ja arviointitoimintaan, eikä sitä ole lupa myydä tai siirtää muiden käyttöön.

Akateemiset kopiot: Jos Apple-ohjelmiston pakkauksessa on merkintä, että se on tarkoitettu koulutuskäyttöön tai jos hankitte Apple-ohjelmiston koulutusalan alennuksella, ohjelmistoa saavat käyttää vain Koulutusalan loppukäyttäjät. ”Koulutusalan loppukäyttäjällä” tarkoitetaan oppilaitosten (korkeakoulujen tai yksityisten tai kunnallisten ensimmäisen tai toisen asteen koulujen) opiskelijoita tai tiedekunnan jäseniä, henkilökuntaa ja hallintoa.

4. Suostumus tietojen käyttöön. 
(a) Diagnostiikka- ja käyttötiedot. Hyväksytte, että Apple ja sen tytäryritykset ja edustajat saattavat kerätä, ylläpitää, käsitellä ja käyttää diagnostisia, teknisiä, käyttöä koskevia ja vastaavia tietoja, mukaan lukien rajoituksetta tietokoneeseenne, järjestelmäänne, ohjelmistoonne ja oheislaitteisiinne liittyvät tiedot, joita kerätään tietyin aikavälein, jotta teille voitaisiin paremmin tarjota ohjelmistopäivityksiä, tuotetukea ja mahdollisia muita Apple-ohjelmistoon liittyviä palveluita ja jotta voitaisiin varmistaa tämän Lisenssin ehtojen noudattaminen. Apple voi käyttää näitä tietoja kehittääkseen tuotteitaan ja tarjotakseen teille palveluita ja tekniikoita, edellyttäen, että tiedot on kerätty anonyymisti sellaisessa muodossa, että niitä ei voida yhdistää henkilökohtaisesti teihin.

(b) Sijaintitiedot. Apple ja sen yhteistyökumppanit ja lisenssinhaltijat, kolmansia osapuolia edustavat kehittäjät ja verkkosivustot voivat tarjota Apple-ohjelmiston kautta palveluita, jotka käyttävät sijaintitietoja. Apple, sen yhteistyökumppanit ja lisenssinhaltijat, kolmansia osapuolia edustavat kehittäjät ja verkkosivustot voivat näiden mahdollisesti saatavilla olevien palveluiden tarjoamista ja parantamista varten välittää, kerätä, ylläpitää, käsitellä ja käyttää tietoja sijainnistanne, mukaan lukien reaaliaikaiset geopaikannustiedot siitä laitteesta tai tietokoneesta, jossa Apple-ohjelmistoa käytetään. Applen keräämät sijaintitiedot kerätään muodossa, josta teitä ei voida henkilökohtaisesti tunnistaa ja Apple, sen yhteistyökumppanit ja lisenssinhaltijat, kolmansia osapuolia edustavat kehittäjät ja verkkosivustot voivat käyttää kyseisiä tietoja tarjotakseen ja parantaakseen sijaintiin perustuvia tuotteita ja palveluita. Käyttämällä Apple-ohjelmiston geopaikannusominaisuutta hyväksytte Applen, sen yhteistyökumppanien, lisenssinhaltijoiden, kolmansia osapuolia edustavien kehittäjien ja verkkosivustojen harjoittaman sijaintitietojenne välittämisen, keräämisen, ylläpitämisen, käsittelemisen ja käytön kyseisten tuotteiden ja palveluiden tarjoamiseksi. Voitte vetää pois suostumuksenne milloin tahansa ottamalla pois käytöstä Apple-ohjelmiston Sijaintipalvelut-asetuksen. Sijaintipalvelut-asetus on Apple-ohjelmiston Asetukset-valikon Turvallisuus-osiossa. Näiden ominaisuuksien käytön välttäminen ei vaikuta Apple-ohjelmiston muuhun kuin sijaintiin perustuvaan toiminnallisuuteen. Jos verkkosivusto ei ole Applen sivusto, Applella ei ole valtaa sivustoon, sen yksityisyydensuojakäytäntöihin tai siihen, miten sivusto käyttää sijaintietojanne. Käyttäessänne kolmansien osapuolten verkkosivustoja, jotka käyttävät sijaintitietojanne tai ilmoittavat ne, teitä koskevat kyseisen sivuston käyttöehdot ja yksityisyydensuojakäytännöt, ja teidän kannattaa tutustua niihin ymmärtääksenne, kuinka sivustoilla käsitellään sijaintitietojanne.

Tietojanne käsitellään aina Applen yksityisyydensuojakäytäntöjen (Privacy Policy) mukaisesti. Käytännöt ovat luettavissa osoitteessa: www.apple.com/fi/legal/privacy/.

5. Päättyminen. Tämä Lisenssi on voimassa, kunnes se päätetään. Jos Lisenssin ehtoja ei noudateta, Lisenssin alaiset oikeutenne päättyvät automaattisesti tai niiden voimassaolo lakkaa muuten ilman erillistä ilmoitusta Applelta. Lisenssin päättyessä Apple-ohjelmiston käyttö on lopetettava ja kaikki ohjelmiston osittaisetkin kopiot on hävitettävä. Tämän Lisenssin kohdat 6, 7, 8, 11 ja 12 pysyvät voimassa myös Lisenssin päättyessä mistä tahansa syystä.

6. Palvelut ja kolmansien osapuolten aineisto.
(a) Apple-ohjelmisto tuottaa viittauksia ja linkkejä internetissä oleviin kolmansien osapuolten sivustoihin ja tietoihin kaikkialla maailmassa ja näyttää näitä sivustoja ja tietoja sekä tarjoaa pääsyn Applen ja kolmansien osapuolten verkkopalveluihin ja kolmansien osapuolten laajennuksiin tai suorittaa niitä (yhdessä ja erikseen ”Palvelut”). Palveluiden käyttö edellyttää internet-yhteyttä ja tiettyjen Palveluiden käyttö saattaa edellyttää erillisten ehtojen hyväksymistä. 

(b) Teidän tulee ymmärtää, että Apple-ohjelmistoa tai mitä tahansa Palveluita käyttäessänne voitte kohdata sisältöä, joka saattaa olla loukkaavaa, siveetöntä tai sopimatonta ja saattaa sisältää rumaa kieltä, ja että mikä tahansa haku tai tietyn verkko-osoitteen kirjoittaminen saattaa automaattisesti ja tahattomasti luoda linkkejä tai viittauksia sopimattomaan aineistoon. Hyväksytte, että käytätte Apple-ohjelmistoa ja Palveluita omalla riskillänne ja että Apple ei ole vastuussa sisällöstä, joka on ehkä loukkaavaa, siveetöntä tai sopimatonta.

(c) Käyttämällä Apple-ohjelmistoa ja Palveluita osoitatte hyväksyvänne, että Applen vastuulla ei ole tarkastaa tai arvioida kolmansien osapuolten aineiston, laajennusten tai verkkosivustojen sisältöä, täsmällisyyttä, kattavuutta, ajantasaisuutta, pätevyyttä, tekijänoikeuksien kunnioittamista, laillisuutta, sopivuutta, laatua tai muita ominaisuuksia. Apple, sen edustajat tai osakkuus- tai tytäryritykset eivät anna takuita tai suosituksia eivätkä ole vastuussa teille tai kenellekään muulle koskien kolmansien osapuolten Palveluita, kolmansien osapuolten aineistoa, laajennuksia tai verkkosivustoja tai mitään muuta kolmansien osapuolten tuotteita tai palveluita. Kolmansien osapuolten aineistoa, laajennuksia ja linkkejä kolmansien osapuolten verkkosivustoille tarjotaan vain käytön helpottamiseksi. 

(d) Apple-ohjelmiston tai Palveluiden näyttämät taloudelliset tiedot on annettu vain yleisessä tiedonvälitystarkoituksessa, eikä niitä pidä käyttää luotettavina sijoitusneuvoina. Käyttäjän tulisi ottaa yhteyttä talousasiantuntijaan ennen mitään Apple-ohjelmiston tai Palveluiden kautta saatujen tietojen perusteella tehtäviä kauppoja. Kaikki Apple-ohjelmiston tai Palveluiden tarjoama sijaintidata on tarkoitettu vain tavanomaiseen suunnistamiseen, eikä siihen tule luottaa tilanteissa, joissa tarvitaan täsmällisiä sijaintitietoja ja joissa virheellinen, epätarkka, viipeellä saapuva tai puutteellinen sijaintidata voi johtaa kuolemaan tai henkilö-, esine- tai ympäristövahinkoon. Apple tai sen sisällöntarjoajat eivät takaa minkään Apple-ohjelmiston tai Palveluiden näyttämän pörssitietojen, sijaintidatan tai muun datan saatavuutta, tarkkuutta, kattavuutta, luotettavuutta tai ajantasaisuutta. 

(e) Hyväksytte, että Palveluissa on omisteista sisältöä, tietoa ja materiaalia, jonka omistavat Apple ja/tai sen lisensoijat ja jota suojaavat siihen sovellettavat immateriaalioikeutta koskevat ja muut lait, mukaan lukien rajoituksetta tekijänoikeudet, ja ette käytä tällaista omisteista sisältöä, tietoa tai aineistoa millään muulla tavoin kuin käyttämällä Palveluita sallitusti. Palveluiden mitään osaa ei saa jäljentää missään muodossa tai millään keinolla. Sitoudutte siihen, että ette muokkaa, vuokraa, liisaa, lainaa, myy tai levitä Palveluita tai luo niistä johdannaisteoksia millään tavalla ettekä käytä Palveluita millään ei-sallitulla tavalla mukaan lukien rajoituksetta verkon luvaton käyttö ja kuormittaminen. Lisäksi sitoudutte siihen, että ette käytä Palveluita millään tavoin muiden osapuolten häiritsemiseen, vahingoittamiseen, varjostamiseen, uhkaamiseen, kunnian loukkaamiseen tai muuhun oikeuksien rikkomiseen tai loukkaamiseen, eikä Apple ole millään tavoin vastuussa tällaisesta toiminnastanne eikä mistään Palveluiden käytön seurauksena mahdollisesti vastaanottamistanne häiritsevistä, uhkaavista, kunniaa loukkaavista, loukkaavista tai laittomista viesteistä tai tiedonsiirroista.

(f) Applella ja sen lisensoijilla on oikeus muuttaa, keskeyttää tai poistaa mitä tahansa Palveluita tai estää niiden käyttö koska tahansa asiasta ilmoittamatta. Apple ei missään olosuhteissa ole vastuussa näiden Palveluiden poistamisesta tai käytön estämisestä. Apple voi myös aina rajoittaa tiettyjen palveluiden käyttöä tai rajoittaa niihin pääsyä ilman ilmoitusta tai korvausvelvollisuutta.

7. Vastuuvapautus. 
7.1   Mikäli olette kuluttaja-asiakas (eli käytätte Apple-ohjelmistoa muuhun kuin yritystoimintaan tai ammatilliseen tarkoitukseen), teillä saattaa olla asuinmaassanne laillisia oikeuksia, jotka kieltävät seuraavien rajoitusten soveltamisen teihin, ja mikäli rajoitukset on kielletty, niitä ei sovelleta teihin. Jos haluatte lisätietoja oikeuksistanne, ottakaa yhteyttä paikalliseen kuluttajaneuvontaorganisaatioon.

7.2   YMMÄRRÄTTE JA HYVÄKSYTTE, ETTÄ APPLE-OHJELMISTON KÄYTTÖ, TYYDYTTÄVÄ LAATU, SUORITUSKYKY, TARKKUUS JA TOIMINTA OVAT TEIDÄN OMALLA VASTUULLANNE. 

7.3   APPLE-OHJELMISTO JA KAIKKI SEN SUORITTAMAT TAI TARJOAMAT APPLEN TAI KOLMANSIEN OSAPUOLTEN PALVELUT (YHDESSÄ ”PALVELUT”) TOIMITETAAN ”SELLAISENA KUIN SE ON” ja ”SELLAISENA KUIN SE ON SAATAVILLA” ILMAN MINKÄÄNLAISIA TAKUITA, JA APPLE JA APPLEN LISENSOIJAT (JOIHIN KOHDISSA 7 JA 8 VIITATAAN YHTEISNIMITYKSELLÄ ”APPLE”) VAPAUTTAVAT ITSENSÄ, SILTÄ OSIN KUIN SE SOVELLETTAVAN LAIN MUKAAN ON MAHDOLLISTA, SUORASTA, VÄLILLISESTÄ JA LAKISÄÄTEISESTÄ TUOTE- JA MUUSTA VASTUUSTA APPLE-OHJELMISTON JA PALVELUIDEN SUHTEEN MUKAAN LUKIEN KAUPPAKELPOISUUS, LAADUN TYYDYTTÄVYYS, SOVELTUVUUS TIETTYYN TARKOITUKSEEN, VIRHEETTÖMYYS, HÄIRIÖTTÖMYYS JA KOLMANNEN OSAPUOLEN OIKEUKSIEN KUNNIOITTAMINEN. 

7.4   APPLE EI TAKAA, ETTÄ VOITTE KÄYTTÄÄ APPLE-OHJELMISTOA JA PALVELUITA HÄIRIÖTTÄ, ETTÄ APPLE-OHJELMISTON TOIMINNOT TAI SEN SUORITTAMAT TAI TARJOAMAT PALVELUT TÄYTTÄVÄT VAATIMUKSENNE, ETTÄ APPLE-OHJELMISTON TAI PALVELUIDEN TOIMINTA ON KESKEYTYMÄTÖNTÄ JA VIRHEETÖNTÄ, ETTÄ MINKÄÄN PALVELUN TARJOAMINEN JATKUU, ETTÄ APPLE-OHJELMISTO JA PALVELUT OVAT YHTEENSOPIVIA KOLMANSIEN OSAPUOLTEN OHJELMISTOJEN TAI MUIDEN KOLMANSIEN OSAPUOLTEN PALVELUIDEN KANSSA TAI ETTÄ APPLE-OHJELMISTON TAI PALVELUIDEN VIRHEET TULLAAN KORJAAMAAN.

7.5   APPLE-OHJELMISTOA EI OLE SUUNNITELTU KÄYTETTÄVÄKSI EIKÄ SITÄ TULE KÄYTTÄÄ TILANTEISSA TAI YMPÄRISTÖISSÄ, JOISSA APPLE-OHJELMISTON TAI SEN TARJOAMAN SISÄLLÖN, DATAN TAI TIETOJEN VIRHE TAI EPÄTARKKUUS SAATTAA AIHEUTTAA KUOLEMAN, HENKILÖVAHINGON TAI VAKAVAN FYYSISEN TAI YMPÄRISTÖHAITAN, MUKAAN LUKIEN RAJOITUKSETTA YDINENERGIA-ALAN TOIMINTA, LENTOKONEEN NAVIGOINTI- TAI TIETOLIIKENNEJÄRJESTELMÄT, LENNONJOHTOJÄRJESTELMÄT, ELINTOIMINTOJA YLLÄPITÄVÄT JÄRJESTELMÄT JA ASEJÄRJESTELMÄT. 

7.6   MIKÄÄN APPLEN TAI APPLEN VALTUUTTAMAN EDUSTAJAN ANTAMA SUULLINEN TAI KIRJALLINEN TIETO TAI OHJE EI LUO TAKUUTA. JOS APPLE-OHJELMISTO TAI PALVELUT TODETAAN VIALLISIKSI, TE OLETTE VASTUUSSA KAIKISTA HUOLTO- JA KORJAUSKULUISTA. KOSKA JOILLAKIN OIKEUSTOIMIALUEILLA EI SALLITA VÄLILLISTEN TAKUIDEN POISSULKEMISTA TAI SOVELLETTAVIEN KULUTTAJAN LAKISÄÄTEISTEN OIKEUKSIEN RAJOITTAMISTA, EDELLÄ MAINITTU EI EHKÄ KOSKE TEITÄ. 

8. Vastuun rajoitus. SOVELLETTAVAN LAIN SALLIMISSA RAJOISSA JA HUOLIMATTA VASTUUTEORIASTA (SOPIMUKSEN, RIKKOMUKSEN TAI MUUN OSALTA) TAI SIITÄ, ETTÄ APPLEA OLISI VAROITETTU KYSEISEN VAHINGON MAHDOLLISUUDESTA, APPLE EI OLE MISSÄÄN TAPAUKSISSA VASTUUSSA MISTÄÄN HENKILÖVAHINGOISTA TAI SUORISTA, EPÄSUORISTA TAI VÄLILLISISTÄ VAHINGOISTA MUKAAN LUKIEN TALOUDELLISET MENETYKSET, TIEDON HÄVIÄMINEN, LIIKETOIMINNAN KESKEYTYMINEN TAI MUUT KAUPALLISET VAHINGOT TAI MENETYKSET, JOTKA JOHTUVAT APPLE-OHJELMISTON KÄYTÖSTÄ TAI ASIAKKAAN KYVYTTÖMYYDESTÄ KÄYTTÄÄ SITÄ. KOSKA JOILLAKIN OIKEUSTOIMIALUEILLA EI SALLITA VASTUUN RAJOITTAMISTA HENKILÖVAHINGOISSA TAI EPÄSUORISSA TAI VÄLILLISISSÄ VAHINGOISSA, EDELLÄ MAINITTU EI EHKÄ KOSKE TEITÄ. Missään tapauksessa Applen kokonaiskorvausvelvollisuus vahingoista ei ylitä viittäkymmentä Yhdysvaltain dollaria (50,00 USD) (ellei sovellettavan lain vaatimus henkilövahinkotapauksissa poikkea tästä). Edeltävät rajoitukset ovat voimassa myös silloin, jos yllä esitetty korvaus ei vastaa perimmäistä tarkoitustaan.

9. Vientisäätely. Sitoudutte siihen, ettei Apple-ohjelmistoa viedä edelleen suorasti eikä epäsuorasti ulkomaille, ellei tähän ole erikseen annettu lupaa Yhdysvaltain tai sen maan laissa, josta Apple-ohjelmisto on hankittu. Erityisesti Apple-ohjelmistoa ei saa viedä suorasti tai epäsuorasti (a) Yhdysvaltojen vientikiellossa olevaan maahan tai (b) kenellekään U.S. Treasury Departmentin Specially Designated Nationals -luettelossa olevalle tai U.S. Department of Commercen Denied Person’s List- tai Entity List -luetteloissa mainituille. Apple-ohjelmistoa käyttämällä annatte takuun siitä, ettette ole missään tällaisessa maassa tai luettelossa. Takaatte myös, että ette käytä Apple-ohjelmistoa mihinkään sellaiseen tarkoitukseen, joka on kielletty Yhdysvaltain laissa, mukaan lukien rajoituksetta ydinaseiden tai kemiallisten tai biologisten aseiden kehitys, suunnittelu, valmistus tai tuotanto.

10. Yhdysvaltain viranomaiset. Apple-ohjelmisto ja siihen liittyvä dokumentaatio on luokitukseltaan ”Commercial Items”, kuten termi on määritelty säädöksessä 48 C.F.R. §2.101, koostuen osista ”Commercial Computer Software” ja ”Commercial Computer Software Documentation”, kuten termit on määritelty säädöksessä 48 C.F.R. §12.212 tai 48 C.F.R. §227.7202, soveltuvin osin. Mikäli Lisenssin hankkija tai käyttäjä on Yhdysvaltain viranomainen, sovelletaan säädöksiä 48 C.F.R. §12.212 tai 48 C.F.R. §227.7202-1 - 227.7202-4, soveltuvin osin niin, että Commercial Computer Software ja Commercial Computer Software Documentation on lisensoitu (a) vain Commercial Item -tuotteina ja (b) samoilla näissä sopimusehdoissa ilmoitetuilla oikeuksilla, jotka koskevat kaikkia muita loppukäyttäjiä. Julkaisemattoman materiaalin oikeudet pidätetään Yhdysvaltojen tekijänoikeuslakien mukaisesti.

11. Sovellettava laki ja sopimuksen osien riippumattomuus. Tähän Lisenssiin ja sen tulkintaan sovelletaan Kalifornian osavaltion lakeja, lukuun ottamatta niihin sisältyviä lainvalintaa koskevia säädöksiä. Tämä Lisenssi ei kuulu United Nations Convention on Contracts for the International Sale of Goods -määräysten alaisuuteen. Jos olette Isossa-Britanniassa tai Pohjois-Irlannissa asuva kuluttaja, tähän Lisenssiin sovelletaan asuinpaikkanne oikeustoimialueen lakeja. Vaikka toimivaltainen tuomioistuin katsoisi, ettei Lisenssin jotakin osaa voida pakottaa täytäntöönpantavaksi, Lisenssi on muilta osin voimassa. 

12. Kokonaissopimus ja kieli. Tämä Lisenssi muodostaa koko sopimuksen teidän ja Applen välillä Apple-ohjelmiston käytöstä ja korvaa kaikki aikaisemmat tai samanaikaiset samaa koskevat sopimukset. Lisenssin lisäykset tai muutokset eivät ole sitovia elleivät ne ole kirjallisia ja Applen allekirjoittamia. Lisenssin käännökset on tehty paikallisia vaatimuksia ajatellen ja mahdolliset epäselvyydet englanninkielisen version ja käännösversion välillä ratkaistaan englanninkielisen lisenssiversion eduksi sikäli kuin oikeustoimialueenne paikallinen lainsäädäntö ei sitä estä.

13. Kolmansien osapuolten materiaali ja ehdot. 
A. Osa Apple-ohjelmistosta käyttää tai sisältää kolmannen osapuolen ohjelmistoja ja muuta tekijänoikeudella suojattua materiaalia. Tällaisen materiaalin lähdemaininnat, lisenssiehdot ja lisävastuuvapauslausekkeet ovat Apple-ohjelmiston sähköisessä online-dokumentaatiossa tai voivat seurata muuten kyseisen materiaalin mukana, ja tällaisen materiaalin käyttö on suojattu valmistajan vastaavilla ehdoilla. 

B. Tietyt Apple-ohjelmiston sisältämät kirjastot ja muut kolmansien osapuolten ohjelmat ovat vapaita ohjelmia, jotka on lisensoitu GNU Library/Lesser General Public License (LGPL) -lisenssin versiolla 2 tai 2.1. Apple lähettää tällaisista LGPL-ohjelmista lisenssinhaltijalle täydellisen, tietokoneen luettavissa olevan lähdekoodikopion LGPL-lisenssin ehtojen mukaisesti maksutta lukuun ottamatta lähdekoodin tallentamisesta, käsittelystä ja lähetyksestä aiheutuvia kuluja, kun pyydätte sitä kirjallisesti Applelta. LGPL-ohjelmistoa jaetaan siinä toivossa, että siitä on hyötyä, mutta ILMAN MITÄÄN TAKUITA, jopa ilman rajoitettua takuuta tuotteen TYYDYTTÄVÄSTÄ LAADUSTA ja sen SOVELTUVUUDESTA MÄÄRÄTTYYN TARKOITUKSEEN. Apple-ohjelmisto sisältää kopiot LGPL-lisensseistä.

C. Google Safe Browsing Service -palvelun käyttö on Googlen palveluehtojen (http://www.google.com/terms_of_service.html) ja Googlen tietosuojakäytännön (http://www.google.com/privacypolicy.html) alaista.  

14. Yahoo Search -palvelun rajoitukset. Safarin kautta käytettävä Yahoo Search -palvelu on lisensoitu käytettäväksi ainoastaan seuraavissa maissa: Alankomaat, Argentiina, Aruba, Australia/Uusi-Seelanti, Bahama, Barbados, Belgia, Bermuda, Brasilia, Bulgaria, Cayman-saaret, Chile, Dominikaaninen tasavalta, Ecuador, El Salvador, Espanja, Etelä-Korea, Filippiinit, Grenada, Guatemala, Hongkong, Intia, Indonesia, Irlanti, Islanti, Italia, Itävalta, Jamaica, Japani, Kanada, Kiina, Kolumbia, Kreikka, Kypros, Latvia, Liettua, Luxemburg, Malesia, Malta, Meksiko, Nicaragua, Norja, Panama, Peru, Portugal, Puerto Rico, Puola, Ranska, Romania, Ruotsi, Saksa, Singapore, Slovakia, Slovenia, St. Lucia, St. Vincent, Suomi, Sveitsi, Taiwan, Tanska, Thaimaa, Trinidad ja Tobago, Tsekin tasavalta, Turkki, Unkari, Uruguay, Uusi-Seelanti, Venezuela, Yhdistynyt kuningaskunta ja Yhdysvallat.
 
EA0611
12.5.2010